REGOLAMENT TAL-KUMMISSJONI (KE) Nru 1311/2008
tad-19 ta’ Diċembru 2008
li jiffissa l-ammont tal-għajnuna li tinġieb ′il quddiem u l-għajnuna b'rata uniformi għal ċerti prodotti tas-sajd għas-sena tas-sajd 2009
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 104/2000 tas-17 ta' Diċembru 1999 dwar l-organizzazzjoni komuni tas-swieq fil-prodotti tas-sajd u l-akkwakultura (1),
Wara li kkunsidrat ir-Regolament tal-Kummissjoni (KE) Nru 2814/2000 tal-21 ta' Diċembru 2000 li jistabbilixxi regoli dettaljati għall-applikazzjoni tar-Regolament tal-Kunsill (KE) Nru 104/2000 dwar l-għoti tal-għajnuna li tinġieb ′il quddiem fuq ċerti prodotti tas-sajd (2), u b'mod partikolari l-Artikolu 5 tiegħu,
Wara li kkunsidrat ir-Regolament tal-Kummissjoni (KE) Nru 939/2001 tal-14 ta' Mejju 2001 li jistabilixxi regoli dettaljati għall-applikazzjoni tar-Regolament tal-Kunsill (KE) Nru 104/2000 dwar l-għoti tal-għajnuna b'rata uniformi fuq ċerti prodotti tas-sajd (3), u b'mod partikolari l-Artikolu 5 tiegħu,
Billi:
(1)
Ir-Regolament (KE) Nru 104/2000 jipprovdi li tista' tingħata għajnuna fuq kwantitajiet ta' ċerti prodotti friski rtirati mis-suq u li jew ikunu ġew ipproċessati biex ikunu stabbilizzati u maħżuna jew li jkunu ġew ppreservati.
(2)
L-iskop ta' dik l-għajnuna huwa li jingħata inċentiv xieraq lill-organizzazzjonijiet ta' produtturi biex jipproċessaw jew jippreservaw il-prodotti rtirati mis-suq sabiex tkun evitata l-qerda tagħhom.
(3)
Il-livell ta' għajnuna m'għandux ikun tali li jfixkel il-bilanċ tas-suq għall-prodotti inkwistjoni jew li joħloq distorsjoni fil-kompetizzjoni.
(4)
Il-livell tal-għajnuna m'għandux jaqbeż l-ispejjeż tekniċi u finanzjarji marbuta mal-operazzjonijiet essenzali għall-istabbilizzazzjoni u ħżin irreġistrati fil-Komunità matul is-sena tas-sajd ta' qabel is-sena inkwistjoni.
(5)
Il-miżuri provduti f'dan ir-Regolament jikkonformaw mal-opinjoni tal-Kumitat ta' Ġestjoni għall-Prodotti tas-Sajd,
ADOTTAT DAN IR-REGOLAMENT:
Artikolu 1
Għas-sena tas-sajd 2009, l-ammonti tal-għajnuna li tinġieb ′il quddiem imsemmijin fl-Artikolu 23 tar-Regolament (KE) Nru 104/2000 u l-ammonti tal-għajnuna b’rata uniformi imsemmijin fl-Artikolu 24(4) ta' dak ir-Regolament huma stipulati fl-Anness għal dan ir-Regolament.
Artikolu 2
Dan ir-Regolament għandu jidħol fis-seħħ l-għada tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Għandu japplika mill-1 ta' Jannar 2009.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 19 ta’ Diċembru 2008.